Novalis: A kereszténység, avagy Európa

1799-ben, 28. életévében fogalmazta Novalis ezt, melynek az Európa címet adta. A fő mondanivalóra utalva az utókor nevezte el A kereszténység, avagy Európának.

„Most fordítsuk tekintetünket korunk politikai színjátéka felé. A régi és az új világ vív harcot egymással, az ez idáig fennálló állami intézmények fogyatékossága és elégtelensége félelmetes jelenségek formájában válik nyilvánvalóvá. Ki tudja, elég volt-e a háborúból?! Békekötésre nem kerülhet sor a hadakozó hatalmak között, minden béke csupán illúzió…

Lehetetlen, hogy világi erők maguk hozzák önmagukat egyensúlyi helyzetbe. Csak egy harmadik elem, amely világi és földöntúli egyszerre, tudja megoldani ezt a feladatot.

A többi földrész Európa megbékélésére és feltámadására vár…

A kereszténységnek újra élővé és hatékonnyá kell válnia, s újra látható egyházat kell alkotnia, tekintet nélkül az országhatárokra. Olyan egyházat, amely minden, a földöntúlira szomjúhozó lelket a kebelébe fogad, s örömmel lesz közvetítő a régi és az új világ között.

Csak a vallás képes újra felébreszteni Európát, s a kereszténységet új pompával, látható módon beiktatni a Földön régi, béketeremtő hivatalába.

Ez az új kereszténység egy tiszteletreméltó európai konzílium szent öléből emelkedik majd fel, s a vallás felélesztésének ügye egy mindent átfogó, isteni terv alapján megy majd végbe. Az új egyház lényege a valódi szabadság lesz, s minden szükséges reformot eme új egyház irányítása alatt hajtanak majd végre.

Mikor? Mikor végre? Ne kérdezzétek! Legyetek csak türelemmel, elérkezik majd, el kell hogy érkezzen az örök béke szent ideje, midőn az új Jeruzsálem lesz a világ fővárosa. Addig pedig legyetek csak vidámak és bátrak a kor veszedelmei közepette, társaim a hitben, hirdessétek szóval és tettel az isteni evangéliumot, s maradjatok mindhalálig hűek az igaz, végtelen hithez!” \*

\* Novalis: A kereszténység, avagy Európa

Fordította: Óvári Csaba. Attraktor, Máriabesnyő, 2014. 87–91. o.

A fordítást néhány ponton módosította Korcsog Balázs